Hvorfor feirer vi Halloween? Og andre 🎃-spørsmål
Stadig flere feirer halloween i Norge, men vet du egentlig hvorfor vi feirer denne skumle dagen? Her får du svar på de mest stilte spørsmålene. – Det vi kaller for halloween i dagens Norge, er jo egentlig en gigantisk fest.  Det sier Rune Blix Hagen, som er ekspert på halloween og hekseforfølgelse.  Nordmenn tar ikke så mye hensyn til tradisjoner eller bakgrunnen, men bruker maske og har litt høy partyfaktor, utdyper han. Men, hva er egentlig bakgrunnen for halloween? Og når kom halloween til Norge? Hvorfor feirer vi halloween? Den eldre tradisjonen med halloween går ut på at dette er et slags nyttår, og dens opprinnelse finner vi blant irske og skotske innvandrere til USA på midten av 1800-tallet, forklarer Hagen. – Man forlater sommeren og ønsker vinteren velkommen. Så dette er den viktigste årstiden i den keltiske troen.  Forestillingene går ut på at akkurat på halloween, på den siste dagen i oktober, så er åpningen mellom «vår verden» og «de dødes verden» på vidt gap, sier han. – Det å feire de døde er en veldig viktig ting med den keltiske tradisjonen. Når kom halloween til Norge? Halloween kom til Norge mot slutten av 1990-tallet. Den gang var det mest knyttet til barn som gikk rundt på døren og ba om slikkerier, forklarer Hagen.  Da feiringen først kom, utviklet det seg fort, og det takket være fantasi-universet til J.K. Rowling.  – Harry Potter-filmene med trolldom og personer flyvende på sopelimer har nok en stor del av æren for det. Men med tiden har det utviklet seg til «voksenfest».  – Det er høy partyfaktor og noe som egentlig ikke er noe annet enn å bruke en høstkveld til å feire litt ekstra.  Han forteller at dagens feiring er veldig lagt opp mot de tradisjonene vi kjenner fra USA.  – Så vi kan vel si at dagens halloween-feiring er løsrevet fra sin tradisjon. Den er blitt veldig kommersialisert og amerikanisert. Men barna, de holder litt av tradisjonen i hevd. «Knask eller knep» var også en del av markeringen for hundre år siden. Slikkeriene derimot, er nytt. – Den gang delte man ut mat, frukt og nøtter.  Når er halloween? Halloween markeres hvert år 31. oktober. Men fordi mange nordmenn forbinder markeringen med fest, blir den ofte knyttet til nærmeste helg. – I år vil den store halloween-festen foregå den 28. oktober, sier Hagen. Hva er halloween på norsk? Ordet «halloween» stammer fra engelske «All Hallows’ Eve». På norsk har det blitt til ordet allehelgensaften.  Er halloween en fridag? Nei, halloween er ikke en offentlig fridag i Norge. Det vil si at alt av butikker og tjenester er åpent som normalt.  Hva er knask eller knep? «Knask eller knep», eller «trick or treat» på engelsk, er en tradisjon der barn kler seg ut i kostymer og går fra dør til dør for å be om godteri.  I Norge, som i mange andre land, blir dette vanligvis gjort på selve halloween, den 31. oktober.
Halloween blir stadig mer populært i Norge. Halloween-skikken har sine røtter i keltisk tradisjon på 1800-tallet. Feiringen ble introdusert i Norge på slutten av 1990-tallet. Populariteten økte blant annet takket være Harry Potter-filmene, men feiringen har med tiden blitt mer kommersialisert og amerikanisert. Halloween feires 31. oktober hvert år, og ordet stammer fra det engelske  «All Hallows' Eve».